สหกรณ์ขึ้นดอกแข่งดูดเงินฝาก
ชสอ.สั่งลุยระดมเงินฝากระยะสั้น กัดฟันขึ้นดอกเบี้ยสูงกว่าธนาคาร ดอกเบี้ยระยะสั้น ไล่ต้อนเงินฝากระยะสั้น
20 เม.ย. 2555

ชสอ.สั่งลุยระดมเงินฝากระยะสั้น กัดฟันขึ้นดอกเบี้ยสูงกว่าธนาคาร ดอกเบี้ยระยะสั้น ไล่ต้อนเงินฝากระยะสั้น 
รายงานข่าวชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ได้ออกผลิตภัณฑ์เงินฝากและตั๋วสัญญาใช้เงิน รุ่น คิมหันต์หรรษา แบ่งเป็นระยะเวลา 5 เดือน จ่ายอัตราดอกเบี้ย 3.35% ระยะเวลา 8 เดือน อัตราดอกเบี้ย 3.45% กำหนดวงเงินขั้นต่ำ 5 หมื่นบาท เริ่มตั้งแต่วันนี้-31 พ.ค. 2555
ในขณะเดียวกันได้ระดมเงินฝากระยะสั้น โดยได้ปรับอัตราเบี้ยเงินฝากประจำและตั๋วสัญญาใช้เงินระยะสั้นประเภท 7 วัน วงเงินฝาก 1 ล้านบาท อัตราดอกเบี้ย 2.8% วงเงินฝาก 10 ล้านบาท ดอกเบี้ย 2.9% ส่วนระยะเวลา 14 วัน วงเงินฝาก 1 ล้านบาท ดอกเบี้ย 2.85% วงเงินฝาก 10 ล้านบาท ดอกเบี้ย 2.95% 
ทั้งนี้ การปรับอัตราดอกเบี้ยระยะสั้นเพิ่มขึ้นสูงกว่าธนาคารพาณิชย์ เพื่อรักษาฐานลูกค้าและแข่งขันกับธนาคารขนาดเล็ก และเตรียมเงินไว้เพื่อให้สมาชิกสหกรณ์กู้
อย่างไรก็ตาม ก่อนหน้านี้ธนาคารทิสโก้ได้ออกผลิตภัณฑ์เงินฝากพิเศษระยะเวลา 5 เดือน อัตราดอกเบี้ย 3.2% และระยะเวลาฝาก 10 เดือน อัตราดอกเบี้ย 3.4% 
สำหรับอัตราดอกเบี้ยของธนาคารพาณิชย์ทั่วไป (ต่ำสุดสูงสุด) เงินฝากประจำ 3 เดือน อยู่ที่อัตราดอกเบี้ย 1.75-3.15% เงินฝากประจำ 6 เดือน อัตราดอกเบี้ย 2-3.25% เงินฝากประจำ 12 เดือน อัตราดอกเบี้ย 2.25-3.75% ส่วนอัตราดอกเบี้ยข้ามคืนอยู่ที่ประมาณ 2.37%